[[1]](#footnote-1)Informatīvais ziņojums

**“Par 2019.gada 12.-14.aprīļa Starptautiskā Valūtas fonda un Pasaules Bankas grupas pilnvarnieku pavasara sanāksmē izskatāmajiem jautājumiem”**

## No 2019.gada 12. līdz 14.aprīlim Vašingtonā, ASV notiks Starptautiskā Valūtas fonda (IMF) un Pasaules Bankas grupas (WBG) pilnvarnieku sanāksme, kuras ietvaros notiks pilnvarnieku diskusijas par šādiem WBG jautājumiem: 1. Inovatīvo tehnoloģiju integrēšana WBG; 2. WBG stratēģijas ieviešana: Starptautiskās Rekonstrukcijas un attīstības bankas (IBRD) un Starptautiskās Finanšu korporācijas (IFC) kapitāla pakotnes ieviešanas progress; 3. Izaicinājumi ilgtermiņa izaugsmei strauji augošas ekonomikas un attīstības valstīs. Pilnvarnieku sanāksmju ietvaros IMF iepazīstinās ar savu vērtējumu par makro un finanšu riskiem un rekomendācijām politikas veidotājiem to mazināšanai, IMF plānoto darba programmu, kā arī IMF rīkotājdirektore turpinās sarunas ar dalībvalstīm, meklējot iespēju nonākt pie kompromisa IMF kvotu un pieejamo resursu jautājumā. Izvērstāka informācija par IMF/WBG pilnvarnieku sanāksmju laikā plānotajiem jautājumiem:

1. **Inovatīvo un transformējošo tehnoloģiju pieejas integrēšana WBG**

Sanāksmes laikā plānots izskatīt WBG ziņojumu par inovatīvo un transformējošo tehnoloģiju pieejas integrēšanu WBG, kas ir IMF/WBG 2018.gada sanāksmes ietvaros izskatītā WBG ziņojuma “Jaunās tehnoloģijas un Pasaules Bankas grupa – iespēju radīšana un risku mazināšana” ieviešanas plāns[[2]](#footnote-2). Inovatīvās tehnoloģijas var vienlaikus radīt pārmaiņas un paātrināt WBG galveno mērķu[[3]](#footnote-3) un ilgtspējīgas attīstības mērķu[[4]](#footnote-4) sasniegšanu. WBG īsteno aktivitātes, balstoties uz “Attīstīt – Stiprināt – Būt par starpnieku” (*Build-Boost-Broker*) pieeju[[5]](#footnote-5) un piecām prioritātēm:

|  |  |
| --- | --- |
| *Prioritāte* | *WBG plānotās aktivitātes* |
| 1. Iekļaut **valstu diagnostikā[[6]](#footnote-6)** tehnoloģijās balstītus instrumentus | Attīstīt un ieviest jaunus valstu diagnostikas rīkus, ietvarus un pierādījumu bāzi |
| 2. Atbalstīt **elastīga, jaunajai ekonomikai atbilstoša regulējuma** izstrādi un ieviešanu | Nodrošināt tehnisko palīdzību un analītisko darbu jaunās ekonomikas regulējumam, lai veicinātu inovācijas, ekonomisko aktivitāti un mazinātu riskus |
| 3. Palielināt vispārēji un finansiāli pieejamus pieslēgumus **digitālajam tīklam** | Ieviest daudzpusēju atbalsta pieeju: lieli reģionālie projekti, starpnozaru infrastruktūras izmantošana; pieejamība lauku apvidos |
| 4. Atbalstīt efektīvus, caurskatāmus, atbildīgus un iekļaujošus **valsts pārvaldes pakalpojumus** | Ieviest *GovTech* iniciatīvu, lai stiprinātu valsts pārvaldes kapacitāti ar jauno tehnoloģiju palīdzību |
| 5. Atbalstīt jaunās ekonomikas apstākļos nepieciešamo **prasmju un spēju attīstību** | Palielināt WBG atbalstu prasmju un spēju attīstībai mūža garumā, t.sk. digitālajiem uzņēmējiem |

Ņemot vērā mūsdienu ceturto industriālo revolūciju un vājās globālās investīcijas, WBG veicina jauno tehnoloģiju, kas var stimulēt produktivitātes izaugsmi, piemērošanu. Šajā jomā bankas darbs fokusēsies galvenokārt uz Āfriku, kur digitalizācijas trūkumi ir vislielākie. Minēto piecu prioritāšu īstenošanai WBG attīsta nozaru un reģionālas programmas kā *GovTech* iniciatīva, kas ir visaptveroša valdības pieeja digitalizācijai ar mērķi sekmēt efektīvus, caurskatāmus, atbildīgus un klientorientētus valsts pārvaldes pakalpojumus iedzīvotājiem un uzņēmējiem. Rezultātā tiks uzlabotas saņēmējvalstu pamatfunkcijas (finanšu vadība, iepirkumi, cilvēkresursu vadība, nodokļu iekasēšana), nozaru pakalpojumi (veselības, izglītības, sociālās aizsardzības jomās), sabiedrības līdzdalība (piemēram, saziņai ar valsts institūcijām), privātā sektora iesaiste, datu un pakalpojumu pieejamība. Tāpat arī piecu prioritāšu īstenošanai WBG ievieš *Digital Economy for Africa Moonshot 2030* programmu, kuras mērķis ir nodrošināt piekļuvi internetam ikvienam Āfrikas cilvēkam, uzņēmumam un valdībai līdz 2030.gadam,[[7]](#footnote-7) attīstot digitālo infrastruktūru (tīkla pārklājumu un pieejamību), digitālās prasmes, digitālās platformas (tiešsaistes pakalpojumus), digitālos finanšu pakalpojumus (pieejamību un infrastruktūru) un digitālo uzņēmējdarbību (trīskāršojot jaunu, uz digitāliem risinājumiem balstītu uzņēmumu skaitu gadā). Ņemot vērā inovatīvo tehnoloģiju pārrobežu raksturu (globālās platformas, datu un tehnoloģiju plūsmas), WBG stiprina sadarbību ar starptautiskiem partneriem gan publiskajā (G20, IMF, Pasaules Tirdzniecības organizācija, OECD), gan privātajā sektorā. Programmu *Digital Economy for Africa Moonshot 2030* un *GovTech* veiksmīgai īstenošanai nepieciešams WBG akcionāru atbalsts, tādēļ WBG aicina Attīstības komiteju[[8]](#footnote-8) rosināt valstīm prioritizēt investīcijas šo iniciatīvu turpmākai īstenošanai, piesaistīt resursus un atbalstīt WBG kā uzticamu starpnieku tehnoloģijās balstītu attīstības risinājumu virzīšanai starptautiskā mērogā.

*Diskusijas jautājums:*

*Vai WBG Attīstības komiteja piekrīt ziņojumā iekļautajām prioritātēm un programmatiskajai pieejai?*

**Latvijas nostāja**

**Latvija atbalsta** WBG izstrādāto diskusiju dokumentu Attīstības komitejai, kurā atspoguļots labs paveiktā darba progress. Digitalizācija ir aktuāla tendence, kas rada nozīmīgas izmaiņas, tādējādi veicinot ekonomisko izaugsmi, līdztiesību un ilgtspēju. Būtiski uzsvērt, ka digitalizācijas mērķis ir izveidot cilvēku vadītu digitālu sabiedrību, kas ir iekļaujoša, atvieglo un padara ērtāku ikdienu, kā arī samazina izmaksas uzņēmumiem un patērētājiem.

**Latvija atbalsta** WBG kā vadošo partneri valstīm digitālās transformācijas priekšrocību izmantošanā un risku apzināšanā, īpaši atbalstot mazāk attīstītās valstis.

**Latvija aicina** WBG turpināt darbu pie digitalizācijas plāna un atbalstīt bankas saņēmējvalstis gūt labumu no tehnoloģijām, un tālāk attīstīt piecas prioritātes, īstenojot aktivitātes ar izmērāmiem rezultātiem. **Latvija aicina** WBG plašāk skaidrot, kā e-valdības risinājumi jau pašlaik palīdz nabadzīgajām valstīm un kādus nākamos reformu posmus WBG plāno šajā jomā.

**Latvija kopā ar Ziemeļu un Baltijas valstīm uzskata**, ka atbalstošs tiesiskais ietvars un atbilstoša regulējuma piemērošana ir būtiska, lai veicinātu uz datiem balstītas ekonomikas attīstību. Vienlaikus nepieciešams dziļāk izpētīt tādus jautājumus kā datu īpašumtiesības un konkurence jaunajā ekonomikā, kā arī nodokļi un pārskatatbildība digitālajā ekonomikā. Papildus tam uzmanība būtu jāpievērš arī tādiem aspektiem kā dati kā patēriņa prece (*data commoditization*) un datu tirgus (*data market*) izveide. Apliecinot sinerģiju ar citām WBG darbības jomām, nepieciešami konkrētāki risinājumi un sagaidāmie rezultāti tehnoloģiju izmantošanai ilgtspējīgas nodarbinātības, izglītības un mūžizglītības jomā. Tāpat būtiski ir piedāvāt valstīm risinājumus tehnoloģiju radīto risku novēršanai.

**Latvija aicina** WBG veidot sistēmisku pieeju inovatīvo tehnoloģiju izmantošanā visos tās lēmumu pieņemšanas līmeņos.

1. **WBG darbības stratēģijas ieviešana: IBRD un IFC kapitāla pakotnes ieviešanas progress**

2018.gada WBG/IMF Pavasara sanāksmē WBG pilnvarnieki apstiprināja IBRD un IFC kapitāla stiprināšanas pakotni, kas paredz iemaksātā kapitāla palielināšanu US$13 miljardu apmērā un visaptverošu pasākumu klāstu bankas iekšējo reformu un politikas pasākumu īstenošanai.[[9]](#footnote-9) Kapitāla stiprināšanas pakotnes mērķis ir nodrošināt bankas mērķu sasniegšanu, kuru ieviešanai banka ir izvirzījusi trīs prioritātes – ilgtspējīga un iekļaujoša izaugsme, cilvēkkapitāla attīstība un ekonomiskās noturības stiprināšana. Lai īstenotu šīs prioritātes, banka ir uzsākusi darbu četros stratēģiskos virzienos – (1) sniegt atbalstu visām saņēmējvalstīm, (2) būt vadošajai institūcijai globālo jautājumu risināšanā, (3) nodrošināt maksimālu finansējuma piesaisti saņēmējvalstu attīstībai un (4) uzlabot bankas biznesa modeli. Tādējādi 2019.gada WBG/IMF Pavasara sanāksmē plānots informēt pilnvarniekus par progresu WBG kapitāla stiprināšanas pakotnē iekļauto virzienu un pasākumu īstenošanā, tajā skaitā:

1. Atbalsts visām saņēmējvalstīm. WBG turpinās sniegt atbalstu visām saņēmējvalstīm, stratēģiski novirzot bankas resursus globālo un valstu vajadzību risināšanai un mērķtiecīgi tos izmantojot jomās, kurās finansējums ir nepieciešams visvairāk. Kapitāla stiprināšanas pakotne paredz bankas sadarbību ar visu ienākumu līmeņu saņēmējvalstīm par prioritāti izvirzot atbalstu tām valstīm, kas atrodas zem IBRD graduācijas sliekšņa.[[10]](#footnote-10) Atbilstoši WBG ziņojumam, kopš 2018.gada 1.jūlija IBRD aizdevumu cena un ierobežojums vienam aizņēmējam tiek diferencēts atkarībā no aizņēmēja ienākumiem, tai skaitā zema un vidēja ienākuma valstīm, no Starptautiskās Attīstības asociācijas (IDA) graduējušām valstīm (jeb valstīm, kurām ir pārtraukts IDA saņēmējvalsts statuss),[[11]](#footnote-11) mazajām valstīm, kā arī nestabilām un konfliktu skartām valstīm. Saņēmējvalstīm, kuru ienākumi pārsniedz IBRD graduācijas slieksni, tiek ieviesta jauna pieeja valstu stratēģiju[[12]](#footnote-12) izstrādē atbilstoši WBG 2018.gada septembrī izdotajām vadlīnijām. Tās paredz, ka IBRD projektu īstenošanā galvenais fokuss ir uz politikas veidošanu un institūciju stiprināšanu ar mērķi nodrošināt ilgtspējīgu graduāciju no IBRD.
2. Globālo jautājumu risināšana. Ar kapitāla stiprināšanas pakotnes palīdzību tiek stiprināta WBG vadošā loma, piedāvājot inovatīvus risinājumus jomās, kurās nepieciešama koordinēta globāla rīcība – krīžu vadībā un nestabilās, konfliktu un vardarbības skartās situācijās (*Fragility, Conflict & Violence,* FCV), klimata pārmaiņu risināšanā, dzimumu līdztiesības veicināšanā, WBG globālās pieredzes nodošanā un reģionālajā integrācijā. Piemēram, krīžu vadības un FCV jomā ir uzsākta WBG FCV stratēģijas izstrāde, kuras mērķis būs nodrošināt ceļa karti WBG efektīvākai iesaistei FCV situācijās. Tiek īstenota arī WBG Finanšu ilgtspējas ietvara izstrāde, lai nodrošinātu bankas spēju reaģēt uz krīzes situācijām, sākot ar dabas katastrofām līdz pat ekonomiskajiem vai finanšu šokiem.
3. Tirgu veidošana ir vēl viens būtisks WBG darbības stratēģijas un kapitāla stiprināšanas pakotnes pīlārs, kura mērķis ir paplašināt privātā sektora iesaisti un ietekmi ekonomiskās izaugsmes stiprināšanā ar maksimālu finansējuma piesaisti saņēmējvalstu attīstībai, kā arī ar WBG resursu līdzsvarotu izmantošanu un produktivitātes veicināšanu. Tas ietver sistēmiskas pieejas izmantošanu tirgu veidošanai WBG saņēmējvalstīs ar kaskādes pieeju[[13]](#footnote-13) un papildu privātā sektora finansējuma piesaisti US$110 miljardu apmērā līdz 2030.gadam. IBRD 2019.-2030.gadā plāno palielināt mobilizētā finansējuma rādītāju līdz vidēji 25 procentiem, regulāri ziņojot par ikgadējo progresu. Savukārt IFC ar dažādu platformu palīdzību turpina palielināt mobilizētā finansējuma rādītāju, lai līdz 2030.gadam sasniegtu US$23 miljardus papildu finansējuma no privātā sektora. WBG turpinās īstenot apņemšanos uzlabot starptautisko nodokļu caurskatāmību un mazināt nelikumīgas finanšu plūsmas, kas var samazināt valsts ieņēmumus un tādējādi pieejamos resursus valsts attīstībai. Nelikumīgas finanšu plūsmas joprojām apdraud daudzas valstis, ņemot vērā to biežo saistību ar korupciju, izvairīšanos no nodokļu nomaksas, organizēto noziedzību un krāpšanu starptautiskajā komercdarbībā. WBG palīdz saņēmējvalstīm stiprināt to tiesisko regulējumu un praksi, lai nodrošinātu šo valstu kapacitāti efektīvi identificēt un apkarot nelikumīgas finanšu plūsmas.
4. WBG biznesa modeļa uzlabošana. Bankas vadība turpina īstenot efektivitātes pasākumus produktivitātes veicināšanai un finanšu ilgtspējas uzlabošanai, vienlaikus strādājot pie izmaksu samazināšanas. Papildus tam tiek veikta WBG trasta fondu un finanšu starpnieku fondu reforma ar mērķi salāgot trasta fondu līdzekļu piesaisti un izmantošanu ar bankas prioritātēm, un samazināt transakciju izmaksas, pārejot uz retākām un apjomīgākām trasta fondu finansētām programmām.

Progress WBG finansēšanas pakotnes īstenošanā. 2018.gada 1.oktobrī IBRD pilnvarnieki apstiprināja rezolūcijas IBRD kapitāla palielināšanai, savukārt IFC rezolūciju apstiprināšanas termiņš tika pagarināts līdz 2019.gada 18.septembrim, ņemot vērā, ka to apstiprināšanai netika saņemts kvalificēts balsu vairākums. Parakstīšanās periods uz IBRD akcijām un to apmaksa noslēgsies 2023.gada 1.oktobrī.

**Latvijas nostāja**

**Latvija pieņem zināšanai** WBG IBRD-IFC kapitāla pakotnes politikas pasākumu īstenošanas progresa ziņojumu un **novērtē** bankas sagatavoto detalizēto izvērtējumu.

**Latvija uzskata**, ka WBG, kā pasaules vadošajai starptautiskajai attīstības institūcijai tādās jomās kā klimata pārmaiņas, dzimumu līdztiesība un efektīva iesaiste nestabilās, konfliktu un vardarbības skartās situācijās, ir jāturpina realizēt sava loma. Tādējādi kapitāla stiprināšanas pakotne sniedz stabilu pamatu WBG izvirzīto mērķu sasniegšanai.

WBG un akcionāriem jāturpina dialogs par to, kā nodrošināt finanšu resursu pieejamību jomās, kur tas visvairāk nepieciešams, tādējādi **Latvija kopā ar Ziemeļu un Baltijas valstīm aicina** visas iesaistītās puses savlaicīgi apstiprināt un parakstīties uz akciju daļām IBRD un IFC kapitāla stiprināšanas pakotnes ietvaros, lai nodrošinātu iespēju WBG sniegt atbalstu saņēmējvalstīm ilgtspējīgas un iekļaujošas izaugsmes veicināšanai, cilvēkkapitāla attīstībai un ekonomiskās noturības stiprināšanai.

1. **Izaicinājumi ilgtermiņa izaugsmei strauji augošas ekonomikas un attīstības valstīs: ietekme uz WBG mērķu sasniegšanu**

Sanāksmes ietvaros plānots apspriest WBG ziņojumu pilnvarniekiem par izaicinājumiem ilgtermiņa izaugsmei strauji augošas ekonomikas un attīstības valstīs (*Emerging Market and Developing Economies*, EMDE[[14]](#footnote-14)). WBG īstermiņa izaugsmes prognozes liecina, ka, samazinoties ražošanas aktivitātei un tirdzniecībai, globālā ekonomiskā izaugsme 2019.gadā palēnināsies un 2020.-2021.gadā saglabāsies mērena, radot īpaši apgrūtinošus ārējos apstākļus EMDE valstīm. Vājas īstermiņa izaugsmes rezultātā var paaugstināties riski. Ekonomiskās izaugsmes palēnināšanās ASV, eirozonā un Ķīnā, kas kopā sastāda 50 procentus no globālā IKP, var būt straujāka nekā prognozēts un lielā mērā ietekmēt EMDE valstis caur tirdzniecības, finanšu un preču kanāliem. Tirdzniecības saspīlējuma pastiprināšanās varētu izraisīt straujāku globālās tirdzniecības lejupslīdi nekā prognozēts un rezultātā apdraudēt uz noteikumiem balstītas daudzpusējās tirdzniecības sistēmas stabilitāti. Savukārt ilgtermiņa tendences attiecībā uz nākamo desmitgadi norāda uz EMDE valstu izaugsmes turpmāku lejupslīdi. Atbilstoši pašreizējām tendencēm EMDE valstu potenciālā izaugsme turpinās palēnināties no aptuveni 4.8 procentiem 2013.-2017.gadā līdz 4.3 procentiem 2018.-2027.gadā. Sagaidāms, ka šī lejupslīde ietekmēs 60 procentus EMDE valstu un potenciālā izaugsme, visticamāk, būs zemāka par ilgtermiņa vidējo līmeni divās trešdaļās EMDE valstu. Produktivitāte un investīciju izaugsme saglabājas zema, bet demogrāfijas rādītāji EMDE reģiona lielākajā daļā, izņemot Subsahāras Āfriku un Dienvidāziju, samazinās. Sagaidāms, ka nākamās desmitgades laikā valstīs ar pieaugošu darbspējīgo iedzīvotāju īpatsvaru tas sastādīs 38 procentus, salīdzinot ar 98 procentiem tūkstošgades vidū. Daudzām Austrumāzijas un Klusā okeāna valstīm, kā arī Eiropas un Centrālāzijas valstīm būs jāsaskaras ar iedzīvotāju novecošanās sekām, piemēram, mazāku darbaspēku un papildu fiskāliem izaicinājumiem. Reģioniem ar relatīvi gados jauniem iedzīvotājiem, kā Tuvajos Austrumos, Ziemeļāfrikā, Subsahāras Āfrikā un Dienvidāzijā, būs jānodrošina jauniešu produktīva nodarbināšana. Klimata pārmaiņas var radīt būtiskas ekonomiskās izmaksas, īpaši tām EMDE valstīm, kas ir ģeogrāfiski atkarīgas vai lielā mērā paļaujas uz lauksaimniecības ražošanu. Neveicot būtiskas reformas izaugsmes veicināšanai un nabadzības mazināšanai, mērķis līdz 2030.gadam samazināt galēju nabadzību līdz trīs procentiem pasaules iedzīvotāju netiks sasniegts. Politiskā apņemšanās īstenot izaugsmi veicinošas strukturālas reformas viskritiskāk ir nepieciešamas Subsahāras Āfrikā, kur globālā nabadzība koncentrējas arvien vairāk. Šie izaicinājumi pamato nepieciešamību pēc tūlītējas, izlēmīgas un visaptverošas politikas, kas palielina ekonomikas noturību pret šokiem un uzlabo ilgtermiņa izaugsmes prognozes. Reformu prioritātes ir katrai valstij specifiskas, un tās ir nepieciešams iekļaut WBG valstu stratēģijās. Lai veicinātu ekonomikas izaugsmi ilgtermiņā, nepieciešams investēt infrastruktūrā, pilnveidot izglītības un mācīšanās jomu, uzlabot rezultātus veselības jomā un ieviest attiecīgus politikas ietvarus, kā arī uzlabot biznesa vidi, uzlabot pārvaldību, veicināt jauno tehnoloģiju izmantošanu un sekmēt tirdzniecības atvērtību, tādējādi veicinot dinamisku, privātā sektora vadītu un produktivitātes stimulētu izaugsmi. Ņemot vērā ierobežoto fiskālo telpu un pieaugošos parāda līmeņus, ir būtiski prioritizēt ekonomiski izdevīgus privātā sektora risinājumus, kā arī iniciatīvas uzņēmējdarbības apstākļu, pārvaldības un tirdzniecības integrācijas stiprināšanā un jauno tehnoloģiju ieviešanā. Pēdējo 50 gadu laikā globālā ekonomika ir pieredzējusi recesiju vai lejupslīdi ik pēc desmit gadiem, un tas liecina par lieliem riskiem EMDE valstu perspektīvai, kuru iespējamība īstermiņā saglabājas zema. Tādējādi ir nepieciešama nekavējoša, izlēmīga un visaptverošas politiskā rīcība, lai arī vidēju un zemu ienākumu valstu iedzīvotāji gūtu labumu no IKP pieauguma (iekļaujoša ekonomiskā izaugsme) un šī ekonomiskā izaugsme būtu noturīga visā EMDE reģionā. WBG atbalsta dalībvalstu centienus šo problēmu risināšanā ar bankas aizdevumu un konsultāciju pakalpojumu palīdzību.

*Diskusijas jautājumi:*

1. *Kādi ir būtiskākie riski, kas apdraud WBG mērķu sasniegšanu?*
2. *Kā WBG var palīdzēt dalībvalstīm pārvarēt vājākus ārējos apstākļus, vienlaikus palielinot produktivitāti?*
3. *Ņemot vērā pieaugošo tirdzniecības saspīlējumu risku, kā WBG var palīdzēt saņēmējvalstīm izmantot priekšrocības, ko rada turpmāka tirdzniecības integrācija, vienlaikus attīstot diversificētu ekonomiku?*

**Latvijas nostāja**

**Latvija atbalsta** ziņojumā ietverto analīzi par globālās makroekonomikas prognozes lejupslīdes riskiem un **augstu vērtē** WBG un citu starptautisko finanšu institūciju sniegto atbalstu valstīm cīņai pret recesiju.

**Latvija novērtē** WBG kvalitatīvo analīzi par ilgtermiņa izaugsmes tendencēm. **Latvijas ieskatā** nepieciešama padziļināta izpēte, lai izprastu, kā jaunās tehnoloģijas varētu veicināt produktivitātes pieauguma atgriešanos. **Latvija aicina** WBG detalizētāk skaidrot zemo investīciju iemeslus un kādi ir pozitīvie aspekti, ko sniedz jaunās tehnoloģijas. Piemēram, investīcijas industriālajos robotos ir strauji pieaugušas un tām vajadzētu stimulēt produktivitātes izaugsmi. Ņemot vērā, ka pakalpojumu starptautiskā tirdzniecība pieaug straujāk par preču starptautisko tirdzniecību, un uzņēmumiem, kas sniedz pakalpojumus, visticamāk, ir nepieciešams izmantot mazāku kapitālu, tādējādi **Latvija aicina** WBG analizēt, kādā mērā šis faktors ir ietekmējis ilgstoši zemās investīcijas.

**Latvija atbalsta,** ka klimata pārmaiņu aspekti ir ņemti vērā makroekonomiskajos scenārijos, īpaši to valstu kontekstā, kurās klimata pārmaiņas ir kļuvušas par makro kritisku faktoru. Papildus klimata pārmaiņu radītām izmaksām būtu vērts izpētīt, kā zaļā ekonomika ietekmē jaunu darbavietu radīšanu un ekonomisko izaugsmi.

**Latvija novērtē**, ka WBG dokumentā vērš uzmanību arī uz politikas pasākumiem makroekonomikas noturības palielināšanai un iekļaujošas izaugsmes veicināšanai. Papildus būtu nepieciešams detalizētāk norādīt uz investīcijām cilvēkkapitālā, piemēram, izglītības un veselības jomās.

**Latvija norāda**, ka WBG dokumentā nav analizēta dzimumu līdztiesības joma, savukārt bažām par darbspējīgo iedzīvotāju īpatsvara samazināšanos nebūtu jāliek tik liels uzsvars, ņemot vērā, ka daudzas valstis varētu palielināt darba tirgū iesaistīto iedzīvotāju īpatsvaru, tai skaitā sievietes. Saskaņā ar *McKinsey* Globālā Institūta ziņojumu,[[15]](#footnote-15) ja sievietes piedalītos darba tirgū līdzvērtīgi vīriešiem, IKP līdz 2025.gadam pieaugtu par US$ 28 triljoniem (jeb 26 procentiem) gadā. Jāuzsver, ka šī nav tikai attīstības valstu problēma, ņemot vērā, ka Rietumeiropā zaudējumi IKP uz vienu iedzīvotāju sastāda aptuveni 23 procentus dēļ trūkumiem darba tirgū, kas saistīti ar dzimumu līdztiesību. Tādējādi WBG vēstījumam par politikas pasākumiem darbaspēka stiprināšanai vajadzētu pievērst lielāku uzmanību. Ievērojot, ka arī digitālās tehnoloģijas aizstāj darbaspēku, darbspējīgo iedzīvotāju samazināšanās, iespējams, nav tik satraucošs faktors.

1. **Pilnvarnieku sanāksmes par Starptautiskā valūtas fonda jautājumiem**

Pilnvarnieku sanāksmju ietvaros IMF iepazīstinās dalībvalstis ar savu vērtējumu par globālās ekonomikas makro un finanšu riskiem un rekomendācijām politikas veidotājiem to mazināšanai, IMF plānoto darba programmu nākamajam pusgadam, kā arī IMF rīkotājdirektore turpinās sarunas ar dalībvalstīm, meklējot iespēju nonākt pie kompromisa IMF kvotu un pieejamo resursu jautājumā. IMF kvotu un pieejamo resursu jautājums tiek aktualizēts saistībā ar 15. vispārējā kvotu pārskata noslēgšanas termiņa tuvošanos 2019.gada rudenī. ASV pozīcija ilgstoši ir bijusi noraidoša pret izmaiņām kvotās (tostarp kvotu kopējā apmēra palielināšanu), kas atsevišķu scenāriju gadījumā mainītu dalībvalstu līdzšinējo balsu sadalījumu, atrisinot strauji augošo ekonomiku (*Emerging Market Economies*¸ EMEs), t.sk. Ķīnas, neproporcionāli vāju pārstāvību IMF. Lai vienlaikus nodrošinātu pietiekamu IMF resursu līmeni, ASV administrācija š.g. februārī nākusi klajā ar kompromisa priekšlikumu, ierosinot IMF resursus papildināt nevis caur kvotām, bet caur ārkārtas gadījumiem paredzēto resursu bāzi (*New Arrangements to Borrow*, NAB). Šāda veida kontribūcija, atšķirībā no kvotu apmēra palielināšanas, nemainītu valstu pārstāvību jeb balsu sadalījumu (un, attiecīgi, nerisinātu EMEs nepietiekamās pārstāvības IMF problēmu). Sarunās ar dalībvalstīm IMF rīkotājdirektore meklēs atbalstu priekšlikumam noslēgt 15. vispārējo kvotu pārskatu bez kvotu izmaiņām un vienoties par soļiem IMF resursu pietiekama apjoma nodrošināšanai, izmantojot ārkārtas gadījumiem paredzētos resursu mobilizācijas instrumentus (tostarp par tādā veidā piesaistāmo resursu apjomu un termiņiem). Diskusijas gaidāmas arī par nākamā jeb 16. vispārējā kvotu pārskata noslēgšanas termiņa saīsināšanu par diviem gadiem, pārceļot to no 2025. uz 2023.gadu, tādā veidā sniedzot EMEs apliecinājumu, ka pārstāvības jautājums tiks risināts pārredzamā nākotnē.

**Latvijas nostāja**

**Latvija piekrīt** IMF vērtējumam par globālās ekonomikas makro un finanšu riskiem un piedāvātajām rekomendācijām politikas veidotājiem. **Latvija atbalsta** IMF darba programmu turpmākajam periodam.

IMF resursu jautājumā **Latvija līdz ar pārējām ES valstīm izsaka nožēlu** par potenciālo scenāriju, kurā netiek palielinātas kvotas, noslēdzot 15. vispārējo kvotu pārskatu bez izmaiņām, nerisinot EMEs nepietiekamās pārstāvības problēmu. Vienlaicīgi, **Latvija** uz šī brīža globālo risku fona **apzinās nepieciešamību** nodrošināt, ka IMF rīcībā ir pietiekams resursu apjoms. **Latvija uzskata**, ka ASV gatavība palielināt NAB ietvaros pieejamos resursus būtu pozitīvs un atbalstāms solis.

Finanšu ministrs J. Reirs

Vītola

67083825, [Liene.Vitola@fm.gov.lv](mailto:Liene.Vitola@fm.gov.lv)

1. Deklasificēts saskaņā ar FM 21.12.2021. vēstuli Nr.13.7-13/12/6199 (reģ. Nr. 2021-DOC-3085) [↑](#footnote-ref-1)
2. Jautājums izskatīts Ministru kabineta 2018.gada 9.oktobra sēdē, informatīvais ziņojums "Par 2018.gada 12.-14.oktobra Starptautiskā Valūtas fonda un Pasaules Bankas grupas pilnvarnieku gada sanāksmē izskatāmajiem jautājumiem" (prot. Nr.46 43.§). [↑](#footnote-ref-2)
3. WBG divi galvenie mērķi (*Twin Goals*) līdz 2030.gadam: (1) mazināt galēju nabadzību pasaulē, līdz 3 procentiem samazinot to iedzīvotāju skaitu, kuru ienākumi dienā ir zem USD 1.90, un (2) veicināt ilgtspējīgu attīstību, uzlabojot ienākumu līmeni 40 procentiem no nabadzīgākajiem iedzīvotājiem katrā valstī. [↑](#footnote-ref-3)
4. 2015.gadā ANO apstiprināja “Dienaskārtība ilgtspējīgai attīstībai 2030” (“Dienaskārtība 2030”), kas ietver 17 ilgtspējīgas attīstības mērķus (*Sustainable Development Goals,* SDGs), kurus ANO dalībvalstis apņemas sasniegt līdz 2030.gadam. [↑](#footnote-ref-4)
5. (1) Attīstīt (*Build*) infrastruktūru un atbilstošu regulējumu, lai nodrošinātu piekļuvi jaunajām tehnoloģijām un paplašinātu to izmantošanu; (2) Stiprināt (*Boost*) indivīdu, uzņēmumu un institūciju kapacitāti pielāgoties tehnoloģiju radītajai ietekmei; (3) Būt par starpnieku (*Broker*) jauno tehnoloģiju izmantošanā specifisku attīstības problēmu risināšanai. [↑](#footnote-ref-5)
6. Lai izvērtētu, kāds atbalsts WBG saņēmējvalstīs būtu nepieciešams, WBG veic saņēmējvalstu diagnostiku jeb *Systematic Country Diagnostics* (SCD), kas identificē galvenos trūkumus, kas kavē valsts attīstību, kā arī iespējas WBG galveno mērķu sasniegšanai. [↑](#footnote-ref-6)
7. Āfrikā interneta pieejamība ir nepietiekama - tikai 22% Āfrikas iedzīvotāju ir piekļuve internetam. [↑](#footnote-ref-7)
8. Attīstības komiteja (*Development Committee*) ir apvienotā ministru komiteja, kurā piedalās pārstāvji no WBG un IMF pilnvarnieku valdēm. [↑](#footnote-ref-8)
9. Latvijas valdība apstiprināja IBRD/IFC kapitāla stiprināšanas pakotni ar 2018.gada 18.septembra Ministru kabineta lēmumu Nr.43, prot. Nr. 29. Piedaloties IBRD un IFC kapitāla palielināšanā 2018.gada WBG kapitāla stiprināšanas pakotnes ietvaros, Latvija kopumā iegūs papildus 19,166 akcijas IFC nesadalītās peļņas konvertācijas, IBRD kapitāla uz pieprasījumu un apmaksātās kapitāla daļas palielināšanas rezultātā, tai skaitā veicot tiešu pakāpenisku iemaksu IBRD un IFC apmaksātajā kapitālā kopā US$9.52 miljonu apmērā no 2020.gada. [↑](#footnote-ref-9)
10. Graduācijas slieksnis (*Graduation Discussion Income*, GDI) – dalībvalsts nacionālā kopienākuma (GNI) *per capita* līmenis, kuru pārsniedzot tiek uzsākta diskusija par valsts graduāciju no IBRD (atbilstoši WBG Vadlīnijām *Per Capita Income Guidelines for Operational Purposes)*. [↑](#footnote-ref-10)
11. IDA ir WBG institūcija, kas nodrošina finansējumu, sniedz konsultācijas un tehnisko atbalstu pasaules nabadzīgākajām valstīm. IDA valstu GNI *per capita* ir zem graduācijas sliekšņa, kuru WBG aktualizē reizi gadā (2019. gadā – US$ 1145). Pārsniedzot šo graduācijas slieksni, kā arī demonstrējot pietiekamu kredītspēju, IDA saņēmējvalstis var graduēt un pretendēt uz aizdevumiem no IBRD, savukārt kredītspējīgas valstis, kuru GNI ir zem operacionālā graduācijas sliekšņa, saņem atbalstu no WBG gan ar IDA, gan ar IBRD aizdevumiem (t.s. *Blend* valstis). [↑](#footnote-ref-11)
12. WBG saņēmējvalstu stratēģija jeb *Country Partnership Framework* (CPF) tiek izstrādāta, balstoties uz valsts diagnostiku jeb *Systematic Country Diagnostics* (SCD), kas identificē galvenos trūkumus, kas kavē valsts attīstību. [↑](#footnote-ref-12)
13. WBG Kaskādes pieeja (ieviesta ar WBG darbības stratēģiju) paredz WBG atbalsta sniegšanu saņēmējvalstīm, lai tās pēc iespējas vairāk piesaistītu privātā sektora finansējumu un ilgtspējīgus privātā sektora risinājumus, lai sasniegtu augstākos vides, sociālos un fiskālās atbildības standartus un izmantotu publisko finansējumu tikai tām jomām, kur privātais sektors nav optimāls vai ir nepieejams. Praksē tas nozīmē, ka WBG eksperti konsultē saņēmējvalstis, vai konkrētus projektus vislabāk būtu īstenot ar privātā sektora risinājumiem (finansējot vai sniedzot pakalpojumu), vai tomēr ir nepieciešams WBG atbalsts investīciju vides uzlabošanai (regulējuma reformai) vai risku mazināšanai (WBG risku mazināšanas instrumenti), lai palīdzētu sasniegt šādus privātā sektora risinājumus, *Maximizing Finance for Development: Leveraging the Private Sector for Growth and Sustainable Development, 1.lp.* [↑](#footnote-ref-13)
14. Attīstības valstīm ir raksturīgs zems dzīves un produktivitātes līmenis, liels iedzīvotāju pieaugums, neattīstīta rūpniecība un paļaušanās uz lauksaimniecības ražošanu. Atbilstoši WBG valstu klasifikācijai par 2019.gadu attīstības valstis ietver zemu ienākumu valstis (GNI *per capita* zem US$ 995) un valstis ar zemākiem vidējiem ienākumiem (GNI *per capita* US$ 996 - 3,895). Savukārt strauji augošas ekonomikas valstis ir tās vidēju ienākumu valstis, kuras primāri vairs nav atkarīgas no lauksaimniecības ražošanas, tām ir būtiski attīstīta infrastruktūra un rūpniecība, kā arī pieaugoši ienākumi un strauja ekonomikas izaugsme (piemēram, Brazīlija, Indija, Krievija, Ķīna). [↑](#footnote-ref-14)
15. *The Power of Parity: How advancing women equality can add $12 trillion to global growth,* *McKinsey Global Institute*, 2015.gada septembris, 2.lp. [↑](#footnote-ref-15)